Vestlandske Teatersenter

Vestlandske Teatersenter (VT) er et regionalt kompetansesenter for teater og drama på Vestlandet. Teatersenteret ble etablert i Bergen 16. desember 1967 som en frivillig organisasjon.

Senterets fokus er på barn, unge, amatørteater og organisasjoner. God scenekunst og ny dramatikk er et hovedmål, og VTs intensjon er å stå for et best mulig samlet teatertilbud for barn og unge på Vestlandet.

Virksomhet 
VT representerer teatervirksomhet på mange felt:
 Kurs og kompetansesenter (se nedenfor)
 Medlemsservice for amatørteaterlag og organisasjoner
 Teaterskole for barn og unge (se nedenfor)
 Teaterproduksjoner (se nedenfor)
 Den internasjonale teaterfestivalen MINI MIDI MAXI (se nedenfor)
 Drift av teaterhuset Cornerteateret (sammen med ProScen)

Kurs og kompetansesenter 
Kurs og kompetansesenteret arrangerer kurs og workshops rettet mot amatørteater og profesjonelt teater. Vestlandske Teatersenter har kurs på flere nivå. VT tilbyr profesjonell hjelp innen:

Kompetanseheving for voksne som arbeider med barne- og ungdomsteater
Kompetanseheving for museumspedagoger
Spesialkompetanse innen drama- og teaterpedagogikk

VT arrangerer hvert år en rekke kurs rettet mot amatørteater og profesjonelt teater i Rogaland, Hordaland og Sogn og Fjordane. I tillegg til kurs i VTs egne lokaler, arrangerer VT kurs hvor instruktørerne reiser ut og spesialkurs om for eksempel sminke, kostyme, regi, lys, koreografi, produksjonsledelse, pyroeffekter, flammeblåsing, scenekamp og dukkemaling.

Teaterskole for barn og unge 
VTs Teaterskole for barn og unge ble startet i 1988, og underviser årlig ca. 150 elever (per 2018) i alderen 6–20 år. Teaterskolen gir elevene teaterfaglig kunnskap. Undervisningstilbudet er tilpasset elevenes alder og forutsetninger.

Teaterskolen arbeider produksjonsrettet, men prosessen er en del av undervisningen. Elevene arbeider med ulike teaterformer og teknikker og får opplæring i formidling av tekst og sceneuttrykk.

Teaterskolen følger skoleåret, og tar inn nye elever hver høst. Teaterskolen har tolv aldersfordelte grupper med ca. femten elever i hver. Gruppene har undervisning én ettermiddag i uken. De yngste elevene har i hovedsak interne presentasjoner for familie og venner. De eldre elevene jobber med større produksjoner som blir presentert i løpet av vårsemesteret. Men Teaterskolen har også fellesforestillinger og arbeider gjerne med felles tema på tvers av grupper.

Blant lærerne på Teaterskolen er (per 2018) Jorunn Lullau og Jan Holden fra Kompani13, en figurteatergruppe som har benyttet Cornerteateret som sin faste scene i Bergen siden gruppen ble etablert i 2013.

Visningsfestivalen Karusell-Arena 
Hver av gruppene på Teaterskolen lager sin egen avslutningsforestilling som gruppen fremfører på Cornerteateret under visningsfestivalen Karusell-Arena i april/mai.

Teater Extra 
VTs Teaterskole setter hvert år sammen en gruppe av 10-15 elever i alderen 13-20 år som er ekstra motiverte og interesserte i å spille teater. Teater Extra er et supplement for elever som brenner mest for å drive med teater, og som ønsker å utvikle sine skuespillerferdigheter og lære mer om teaterarbeidet. VT arrangerer intern audition for Teater Extra.

Teaterfestivalen MINI MIDI MAXI 
MINI MIDI MAXI er en internasjonal teaterfestival for barn og unge som arrangeres i Bergen av Vestlandske Teatersenter for barnehager og skoler på dagtid og barnefamilier på ettermiddag. MMM-festivalen ble første gang arrangert i 2005 av Vestlandske Teatersenter, som avviklet den første festivalen i samarbeid med Den Nationale Scene, Barnas Kulturhus, Ole Bull Scene og Høgskolen i Bergen. Siden da har festivalen vært en årlig, senhøstes begivenhet. Den omfatter forestillinger fra inn- og utland, men er også et forum for diskusjon, informasjonsutveksling om teater for og med barn og unge.

I 2015 ble det vedtatt å endre arrangementstidspunktet for teaterfestivalen fra senhøstes til vår/sommer. Det ble derfor ikke arrangert noen MMM-festival høsten 2016. MINI MIDI MAXI 2017 ble arrangert i perioden 5.-17. juni 2017.

Teaterproduksjoner (utvalg) 
 De grusomme barna (2016 på Cornerteateret) 
 Sarah med J (på Telavåg museum, årlig Holocaustmarkering) 
 Jenta som ingen kunne mobbe (DUS på DNS og på Cornerteateret) 
 Den vesle isbjørnen (på Cornerteateret) 
 Gatenes Helter (Åpningsforestilling på Cornerteateret høsten 2013) 
 Den hemmelige trappen. Drenger på Bryggen (på Hanseatisk museum) 
 Til havs med Julia (på Sjøfartsmuséet) 
 5 umulige minutter (DUS) 
 Boble (på DNS og Haugesund Teater) 
 Nasjonal Prøve (DUS)
 Parwanas kveld (på USF Verftet)
 Sommerfugl (på DNS)
 Glashuset (på DNS under MINI MIDI MAXI)
 Hvem har tatt min venstre sko? (på Gamle Bergen Museum)
 Himmelslottet (på DNS)
 Slaget i Alvøen
 Nordnæs Bataillon (på DNS)
 RV 555
 Oss brødre i mellom
 Visne hender
 Dylan – jeg er ikke her (på DNS)
 Dill og Diger
 Rødt Lys
 Det klebrige huset

Referanser

Eksterne lenker
 
 VTs internasjonale teaterfestival for barn og unge: MINI MIDI MAXI
 Teaterhuset Cornerteateret

Teater i Norge
Etableringer i 1967
Kultur i Bergen
Kultur i Vestland